text: Hej med Jer – alle sammen.Tak for invitationen til at tale her i Fælledparken. Det er fantastisk at være sammen med Jer på denne særlige dag.Første maj. En festdag, hvor vi nyder en øl i solen og hilser på kollegaer og kammerater.
  En kampdag, hvor vi lige stopper op midt i hverdagens stress og jag og husker hinanden på, at det Danmark, som vi kender og holder af - med fri og lige adgang til skoler og sygehuse, hvor lønmodtagerne har stærke rettigheder og hvor goder og byrder fordeles mere rimeligt end de fleste andre steder på kloden – ja, det velfærdssamfund er ikke en gave sendt fra himlen, men resultatet af helt almindelige lønmodtageres slid og sammenhold. Generation efter generation.
  Det skal vi huske – og værne om.Når jeg kommer rundt i Danmark oplever jeg en spirende usikkerhed. Hvad sker der med vores land? Passer I nu godt nok på velfærdssamfundet derinde på Christiansborg? Hvor er vi på vej hen, spørger folk.Danskerne er stolte af et samfund hvor der er fri og lige adgang til sundhed. Men spørger, hvorfor man så skal have private sundhedsforsikringer og kunne trække dem fra i skat.
  Danskerne ved godt, at dansk økonomi er trængt og der mangler penge i kassen. Men hvorfor taler højrefløjen så om nye skattelettelser, spørger de.Og danskerne ved godt, at hvis vi skal klare os i konkurrencen med kineserne og inderne, så skal vi være de bedst uddannede. Men hvorfor svigtes folkeskolen så og hvorfor skæres der på uddannelse og forskning.For en politiker er der ikke noget sundere end at være ude og møde danskerne som de er. Folk flest. Og når de spørger om jeg synes, at der bliver passet godt nok på vores danske velfærdssamfund, så må jeg – desværre - svare nej. Det gør der desværre ikke.Højrefløjen – uanset om den hedder Lars Løkke, Anders Samuelsen eller Pia Kjærsgaard - har ikke et hjerte, der banker varmt for velfærdssamfundet. De er rundet af andre traditioner.
  Pia Kjærsgaard var indtil midt i 90’erne med i Fremskridtspartiet. Hendes forbillede var Glistrup – manden der mente, at skattesnydere var ligesom modstandsfolk.
  Lars Løkke dyrkede de ny-liberalistiske ideer i et nordsjællandsk Venstre-miljø, hvor Brixtoftes Farum var kronen i Venstres juvel.Og Anders Samuelsen driver den dag i dag et parti, der er finansieret af en bankdirektør, som har søgt skattely i Schweiz.
  De forstår ikke, at solidaritet er det kit, som holder vores succesrige velfærdsmodel sammen.
  Derfor deler de store skattelettelser ud til bankdirektøren, mens SoSu-assistenten med den trætte ryg og bygningsarbejderen med de slidte knæ skal af med efterlønnen og senere på pension.For højrefløjen er enhver sin egen lykkes smed – og ulighed er godt, for det skaber dynamik. Vi ved, at det er noget vrøvl! Danmark er blevet stærkt i fællesskab.
  Vores land er ikke blevet stærkt takket være enere, men fordi vi sammen har skabt et samfund, hvor de mange har fået chancen for at udvikle sig.Vores land er ikke blevet rigt takket være multinationale firmaer, der ikke betaler skat, men fordi vi har skabt et samfund, hvor alle skal bidrage.Og vores Danmark er ikke blevet dynamisk på grund af ulighed, men fordi vi har værnet om både friheden, ligheden og fællesskabet.Skal vi ikke her i dag give hinanden håndslag på, at vi vil passe bedre på vores danske velfærdssamfund? Det fortjener det!De seneste år er der ikke blevet passet godt på vores land.Arbejdsløshed har skabt utryghed og sorg i tusindvis af familier – spørg bare på Lolland, spørg på Lindø, spørg på hospitalerne eller spørg hos Byggefagene her i byen.
  På masser af arbejdspladser, der før summede af kollegaernes livlige pludren og lyden af maskiner, er der nu blevet stille. På kort tid har Danmark tabt 180.000 private jobs.
  De mange tusinde, der har mistet jobbet, mens Lars Løkke har haft vagten, er en tragedie. Men den allerstørste tragedie er ikke stigningen i arbejdsløsheden.Den allerstørste tragedie – kære venner – er, at regeringen stort set intet har foretaget sig for at hjælpe de mennesker, som har fået en fyreseddel, videre i livet. I gang med en ny uddannelse. På vej til et nyt job.Ti-tusindvis af danske arbejdere er bare blevet sat på bænken.
  Jo, regeringen har da gjort noget. Sammen med Dansk Folkeparti har de skåret ned på de ufaglærtes mulighed for efteruddannelse, de har øget brugerbetalingen og de har skabt utryghed ved at halvere dagpengeperioden.Og så har de sat gang i en hel industri af kreative, private jobfirmaer, som tjener masser af vores skattekroner på at lave fjollede aktiveringskurser, hvor de ledige skal kaste med økser eller finde ”deres indre fugl”.Det er ydmygende og fuldstændig respektløst overfor mennesker, som i årevis har knoklet og passet deres arbejde med flid og dygtighed. Og det er spild af vores allesammens penge.
  Kære venner! Vi skal en helt anden vej.Det er som i fodbold. En dygtig træner sørger for, at de spillere, der i en periode er sat på udskiftningsbænken holder sig varme, så de er klar, når der bliver brug for dem.
  Vi ved, at Danmark om få år kommer til at mangle uddannet arbejdskraft – håndværkere, teknikere, sygeplejersker og lærere.Vi med, at alt for mange ikke har fået en uddannelse. Lad os da bruge krisen fornuftigt. Lad os give folk muligheden for at uddanne sig.Om ti år vil Danmark mangle over 40.000 med en erhvervsuddannelse og samtidig vil der være stort overskud af ufaglærte. Regeringen har ingen svar. Det har vi.En ny regering med SF og Socialdemokraterne vil give voksne ufaglærte muligheden for at tage en rigtig uddannelse på ordentlige vilkår.Frem til 2020 vil 40.000 ufaglærte danskere få chancen for at tage en uddannelse på højeste dagpengesats.40.000 ufaglærte, der bliver til 40.000 tømrere, pædagoger, byggeteknikere, laboranter. Så vil der være arbejde til dem – og endda et bedre betalt job end det, de kom fra.
  Og det vil skabe vækst og velstand for os alle, når hjulene igen begynder at dreje rundt og vi atter hører kollegaernes småsnak. Det er DEN vej vi skal!Forslaget om uddannelse til ufaglærte er en del af den 2020 plan, som SF og Socialdemokraterne kommer med inden så længe. I modsætning til, når VKO deler skattelettelser ud, er vores politik fuldt finansieret. Og den er fair! Blandt andet henter vi en milliard fra de multinationale selskaber, som ikke betaler deres skat i dag.Er I klar over, at der findes firmaer, som hvert år omsætter for milliarder i Danmark, men som ikke har betalt én eneste krone i skat i 25 år?Der er ”kloge” kommentatorer, der siger, at der ikke længere er forskel på højre og venstre i dansk politik.De tager fejl. Tillad mig, at give dem et lille lynkursus:
  Højrefløjen har givet skattelettelser til bankdirektørerne og skåret ned på uddannelserne.
  SF vil stoppe de multinationales skattefiduser og give ufaglærte chancen for at få en uddannelse.Der – lige der – er forskellen på blå og rød. ...
  Jeg kan se, at der er rigtig mange unge her i dag: Det er så dejligt at se Jer til 1. Maj. Der er så meget brug for at I er vågne og ser, hvad der er ved at ske.
  Lars Løkke og Pia Kjærsgaard har svunget sparekniven over Jeres uddannelser. Og det har haft omkostninger:Danmark er på ti år styrtdykket fra en 9. plads til en 17. plads på de vestlige landes uddannelsesrangliste.Tusindvis af unge kan ikke få praktikplads – og mange vælger at droppe ud.Der er kun to lande i den vestlige verden, hvor andelen, der tager en ungdomsuddannelse er faldet. Et af dem er Danmark!Er I enige med mig i, at den regering er DUMPET?
  Skal vi ikke hellere give folkeskolen et løft – med to lærere i de små klasser og max 24 elever i klassen?Skal vi ikke sørge for at alle – uanset hvor de kommer fra – får chancen for at tage sig en uddannelse, som de kan bruge til noget?Skal vi ikke give en garanti, så der er praktikpladser til alle?
  Skal vi ikke skærpe kontrollen med de multinationale firmaer, som flytter i skattely?
  Skal vi ikke have offentlige sygehuse i topklasse i stedet for at overbetale privathospitalerne?Skal vi ikke sætte en stopper for underbetalingen af østarbejderne? Og sikre at der er DANSKE lønninger på DANSKE arbejdspladser?Eller lad mig spørge på en anden måde: Skal vi ikke snart have en ny regering i det her land? ...Danmark har brug for forandring – vi trænger til det. Men forandring kommer ikke af sig selv, mens vi sidder i solen med en kølig pilsner.Forandring er noget, vi skaber sammen. Det er noget I skaber.
  Det velfærdssamfund, som de fleste danskere er stolte af, er ikke kommet af sig selv.Det er skabt af almindelige mennesker, som - gennem fagforeninger og partier – langsomt, men sikkert har trukket tingene i en mere lige og retfærdig retning. I den rigtige retning!
  Hvis vi skal skabe forandring nu – i 2011 - er der brug for alle gode kræfter. Derfor: Engager dig. I din fagforening. I et af de røde partier. Måske endda ligefrem i SF
  Der er også brug for dig. Vi er sammen om Danmark.Og skal vi så ikke - til sidst - give hinanden håndslag på, at vi vil knokle for, at når vi ses til 1. maj næste år, så har vores dejlige land fået en ny regering.En ny regering, der vil satse på uddannelse.En ny regering, der vil skabe vækst og nye arbejdspladser.En ny regering, der vil skabe offentlige sygehuse i topklasse.En ny regering, som er ambitiøs på klima- og miljøområdet.En ny regering, som vil styrke den internationale solidaritet og værne om menneskerettighederne. Kære venner! Det kan la’ sig gøre.Rigtig god 1. maj!
  